會嚴陵邵德芳同舍邀宿玄同齋道舊有作
作者：林景熙
朝代：宋

paragraphs: 市槐夢忽醒，喬柯落風雨。
何人斧爲薪，遺根尚依土。
緬懷赤煒初，鬰若翠蛟舞。
其下有橋門，雍雍冠带聚。
萬物遞衰盛，千載一仰俯。
射策君先登，氣勇不再鼓。
邅迴三舍間，我亦躋寸武。
雲雷膏尚屯，有志良獨苦。
空山少芝薇，大澤多網罟。
爾來涉長途，征衣拂天姥。
遥汎松江舟，薰風采芳杜。
故人隠雲間，九山青照戶。
相逢各華顛，舊事不敢吐。
悠哉抱玄同，高卧標枝古。